**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PRITARIMO PLUNGĖS RAJONO SAVIVALDYBĖS ADMINISTRACIJOS PROJEKTO „SVEIKATOS CENTRO VEIKLOS MODELIO DIEGIMAS PLUNGĖS RAJONO SAVIVALDYBĖJE“ ĮGYVENDINIMUI**

2024 m. rugsėjo 26 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 6 straipsnio 18 punktu, 15 straipsnio 4 dalimi, 2022–2030 metų Sveikatos priežiūros kokybės ir efektyvumo didinimo programos pažangos priemonės Nr. 11-002-02-11-01 „Gerinti sveikatos priežiūros paslaugų kokybę ir prieinamumą“ projektų finansavimo sąlygų aprašu Nr. 27, patvirtintu Lietuvos Respublikos sveikatos apsaugos ministro 2022 m. gegužės 20 d. įsakymu Nr. V-988 „Dėl 2022–2030 metų plėtros programos valdytojos Lietuvos Respublikos sveikatos apsaugos ministerijos sveikatos priežiūros kokybės ir efektyvumo didinimo plėtros programos pažangos priemonės Nr. 11-002-02-11-01 „Gerinti sveikatos priežiūros paslaugų kokybę ir prieinamumą“ aprašo patvirtinimo“ ir jį keitusiu įsakymu, Plungės rajono savivaldybės taryba nusprendžia:

1. Pritarti Plungės rajono savivaldybės administracijos projekto „Sveikatos centro veiklos modelio diegimas Plungės rajono savivaldybėje“ (toliau – Projektas) įgyvendinimui.
2. Sutikti, kad Projektas būtų įgyvendinamas su partneriais:
   1. VšĮ Plungės ligonine;
   2. UAB „Klinika Pulsas“;
   3. UAB „Plungės sveikatos centras“;
   4. A. Klišonio komercine firma „Inesa“.
3. Padengti partneriui VšĮ Plungės ligoninei tenkančią netinkamų finansuoti, tačiau šiam Projektui įgyvendinti būtinų išlaidų dalį ir tinkamų išlaidų dalį, kurios nepadengia Projekto finansavimas.
4. Nustatyti, kad Projekto partneriai UAB „Klinika Pulsas“, UAB „Plungės sveikatos centras“ ir A. Klišonio komercinė firma „Inesa“ padengia jiems tenkančias netinkamų finansuoti, tačiau šiam Projektui įgyvendinti būtinų išlaidų dalis ir tinkamų išlaidų dalis, kurių nepadengia Projekto finansavimas.
5. Įpareigoti Plungės rajono savivaldybės administraciją parengti su Projekto partneriais pasirašomą Projekto jungtinės veiklos (partnerystės) sutartį.
6. Įgalioti Plungės rajono savivaldybės administracijos direktorių, o jo nesant – Plungės rajono savivaldybės administracijos direktoriaus pavaduotoją, pasirašyti sprendimo 5 punkte nurodytą jungtinės veiklos (partnerystės) sutartį ir visus kitus Projektui įgyvendinti reikalingus dokumentus. Įgaliojimas galioja iki Projekto ataskaitinio laikotarpio po užbaigimo pabaigos.

Savivaldybės meras

SUDERINTA:

Savivaldybės meras Audrius Klišonis

Administracijos direktorius Dalius Pečiulis

Administracijos direktoriaus pavaduotoja Jovita Šumskienė

Savivaldybės tarybos posėdžių sekretorė Irmantė Kurmienė

Strateginio planavimo ir investicijų skyriaus vedėja Žaneta Vaitkuvienė

Teisės, personalo ir civilinės metrikacijos skyriaus vedėjas Vytautas Tumas

Finansų ir biudžeto skyriaus vedėja Daiva Mažeikienė

Bendrųjų reikalų skyriaus kalbos tvarkytoja Simona Grigalauskaitė

Sprendimo projektą rengė Strateginio planavimo ir investicijų skyriaus vyr. specialistė Toma Rupeikė

**STRATEGINIO PLANAVIMO IR INVESTICIJŲ SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL PRITARIMO PLUNGĖS RAJONO SAVIVALDYBĖS ADMINISTRACIJOS PROJEKTO „SVEIKATOS CENTRO VEIKLOS MODELIO DIEGIMAS PLUNGĖS RAJONO SAVIVALDYBĖJE“ ĮGYVENDINIMUI“**

2024 m. rugsėjo 4 d.

Plungė

**1. Parengto sprendimo projekto tikslai, uždaviniai.** Gauti Savivaldybės tarybos pritarimą Plungės rajono savivaldybės administracijos projekto „Sveikatos centro veiklos modelio diegimas Plungės rajono savivaldybėje“ (toliau – Projektas) įgyvendinimui.

VšĮ Centrinė projektų valdymo agentūra 2024 m. birželio 7 d. paskelbė kvietimą Nr. 09-023-P „Sveikatos centrų veiklos modelio diegimas“ teikti projektų įgyvendinimo planus iki 2024-09-30.

Projektų atrankos būdas – valstybinis planavimas.

Projekto vykdytojas – Plungės rajono savivaldybės administracija.

Projekto partneriai – (Sveikatos centre, funkcinio bendradarbiavimo būdu, dalyvaujančios Plungės rajono savivaldybės sveikatos priežiūros įstaigos (toliau – ASPĮ):

1. VšĮ Plungės ligoninė;
2. UAB „Klinika Pulsas“.
3. UAB „Plungės sveikatos centras“;
4. A. Klišonio komercinė firma „Inesa“.

Projekto tikslas – užtikrinti sveikatos centro veiklos modelio įdiegimą ir pagerinti sveikatos priežiūros paslaugų kokybę bei prieinamumą lėtinėmis neinfekcinėmis ligomis sergantiems pacientams.

Pagal patvirtintą 2022–2030 metų Sveikatos priežiūros kokybės ir efektyvumo didinimo programos pažangos priemonės Nr. 11-002-02-11-01 „Gerinti sveikatos priežiūros paslaugų kokybę ir prieinamumą“ projektų finansavimo sąlygų aprašą Nr. 27 (toliau – Tvarkos aprašas) yra numatytas finansavimas sveikatos centro paslaugų teikimą koordinuojančiosios asmens sveikatos priežiūros įstaigos, nurodytos sveikatos centro bendradarbiavimo sutartyje, funkcijų vykdymo užtikrinimui; efektyvių paslaugų teikimo modelių (metodų), gerinančių sveikatos priežiūros paslaugų kokybę ir prieinamumą pacientams, sergantiems viena ar keliomis lėtinėmis neinfekcinėmis ligomis, kurios žymimos šiais TLK-10-AM kodais: E10 – 1 tipo cukrinis diabetas, E11 – 2 tipo cukrinis diabetas, E13 – kitas patikslintas cukrinis diabetas, E14 – nepatikslintas cukrinis diabetas, I11 – hipertenzinė širdies liga, I12 – hipertenzinė inkstų liga; I13 – hipertenzinė širdies ir inkstų liga, I15 – antrinė hipertenzija, I48 – prieširdžių virpėjimas ir plazdėjimas, I50 – širdies nepakankamumas, J44 – kita lėtinė obstrukcinė plaučių liga, J45 – astma, taikymui sveikatos centre; pacientų srautų valdymo ir (ar) paslaugų teikimo priemonių, kad konkrečiam pacientui būtų užtikrintas vientisas (taikant žaliojo koridoriaus principą) visų reikiamų sveikatos centro paslaugų sąrašo paslaugų suteikimas per kuo trumpesnius terminus, įgyvendinimui.

Projektu privaloma siekti šių stebėsenos rodiklių: P-11-002-02-11-01-64 (P.S.2.1522) „Asmenys, dalyvavę veiklose, skirtose lėtinei ligai savarankiškai valdyti“ ir R-11-002-02-11-01-26 (R.S.2.3527) „Asmenų, teigusių, kad pagerėjo jų gyvenimo kokybė po dalyvavimo veiklose, skirtose savarankiškam lėtinės ligos valdymui, dalis“ (priemonės lygmeniu 70 proc.).

Atsižvelgiant į finansavimo sąlygas, numatoma finansuoti sveikatos centro paslaugų teikimą koordinuojančiosios asmens sveikatos priežiūros įstaigos darbuotojo (koordinatoriaus) darbo užmokestį, sveikatos centro veiklos koordinavimo procesus reglamentuojančių dokumentų parengimo paslaugas, daugiadalykės specialistų komandos specialistų (šeimos gydytojų, bendrosios praktikos slaugytojų, atvejo vadybininkų, socialinio darbuotojo) darbo užmokestį ir prietaisų, skirtų pacientų sveikatos būklei ambulatoriškai ir nuotoliniu būdu stebėti ir vertinti, įsigijimą.

Planuojamų veiklų ir rodiklių pasiskirstymas pagal Projekto partnerius:

| **Projekto partneris** | **Planuojamos veiklos** | **Lėtinė liga, kuria sergantiems asmenims numatomos projekto veiklos (su TLK-10-AM kodais)** | **Planuojama rodiklio „Asmenys, dalyvavę veiklose, skirtose lėtinei ligai savarankiškai valdyti“ reikšmė** |
| --- | --- | --- | --- |
| **VšĮ Plungės ligoninė** | - sveikatos centro paslaugų teikimo koordinavimas;  - sveikatos centro veiklos koordinavimo procesus reglamentuojančių dokumentų parengimas | - | - |
| **UAB ,,Klinika Pulsas“** | - daugiadalykės specialistų komandos veikla;  - prietaisų, skirtų pacientų sveikatos būklei ambulatoriškai ir nuotoliniu būdu stebėti ir vertinti, įsigijimas | I11 – hipertenzinė širdies liga | 100 |
| **UAB ,,Plungės sveikatos centras“** | - daugiadalykės specialistų komandos veikla;  - prietaisų, skirtų pacientų sveikatos būklei ambulatoriškai ir nuotoliniu būdu stebėti ir vertinti, įsigijimas | J44 – kita lėtinė ostrukcinė plaučių liga, J45 – astma, stebėjimas | 500 |
| **A. Klišonio komercinė firma „Inesa“** | - daugiadalykės specialistų komandos veikla;  - prietaisų, skirtų pacientų sveikatos būklei ambulatoriškai ir nuotoliniu būdu stebėti ir vertinti, įsigijimas | E11 – 2 tipo cukrinis diabetas | 30 |

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.** Sprendimo projektu nebus keičiamas įstatymo nuostatomis įtvirtintas teisinis reguliavimas.

**3. Kodėl būtina priimti sprendimą, kokių pozityvių rezultatų laukiama.** Priėmus sprendimą bus pritarta įgyvendinti Projektą ir bus galima teikti Projekto įgyvendinimo planą VšĮ Centrinei projektų valdymo agentūrai Projekto finansavimui gauti, kurio įgyvendinimo metu bus užtikrintas sveikatos centro veiklos modelio įdiegimas ir pagerinta sveikatos priežiūros paslaugų kokybė bei prieinamumas lėtinėmis neinfekcinėmis ligomis sergantiems pacientams.

**4. Lėšų poreikis ir finansavimo šaltiniai.**

Bendra projekto vertė – 309 693,92 Eur.

Didžiausia galima Projekto finansuojamoji dalis sudaro 100 proc. visų tinkamų finansuoti Projekto išlaidų.

Savivaldybės biudžeto lėšų prisidėjimas nenumatomas.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.**

Atsižvelgiant į Projekto partnerių pateiktą poreikį ir planuojamas veiklas Projekto lėšos paskirstytos sekančiai:

VšĮ Plungės ligoninei – 100 300,09 Eur;

UAB „Klinika Pulsas“ – 47 222,05 Eur;

UAB „Plungės sveikatos centras“ – 88 459,59 Eur;

A. Klišonio komercinei firmai „Inesa“ – 53 451,84 Eur.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.** Nėra.

**7. Sprendimo projekto antikorupcinis vertinimas.** Nėra.

**8. Nurodyti, kieno iniciatyva sprendimo projektas yra parengtas.** Plungės rajono savivaldybės administracijos iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Strateginio planavimo ir investicijų skyriui.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Taip* |  |
| *Finansams* | *Taip* |  |
| *Socialinei aplinkai* | *Taip* |  |
| *Viešajam administravimui* |  | *Nėra* |
| *Teisinei sistemai* |  | *Nenumatomas* |
| *Kriminogeninei situacijai* |  | *Nenumatomas* |
| *Aplinkai* |  | *Nėra* |
| *Administracinei naštai* | *Taip* |  |
| *Regiono plėtrai* | *Teigiamas* |  |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Strateginio planavimo ir investicijų skyriaus vyr. specialistė Toma Rupeikė